പിടാകിട്ടാപ്പുള്ളിയായി ദുല്ഖര് കുറുപ്പ് ട്രെയിലര് എത്തി ആരാധകര് ഏറെ ആകാംക്ഷയോടെ കാത്തിരുന്ന കുറുപ്പ് ചിത്രത്തിന്റെ ട്രെയിലര് റിലീസായി. കോവിഡ് ഇടവേളയ്ക്കു ശേഷം ദുല്ഖര് സല്മാന്റേതായി തീയേറ്ററുകളിലെത്തുന്ന ആദ്യ ചിത്രമാണ് കുറുപ്പ്. ദുല്ഖറിന്റെ കരിയറിലെ ഏറ്റവും മുതല്മുടക്കുള്ള ചിത്രമെന്ന പ്രത്യേകതയും ഈ ചിത്രത്തിനുണ്ട്. ദുല്ഖറിന്റെ അരങ്ങേറ്റചിത്രമായിരുന്ന സെക്കന്ഡ് ഷോയുടെ സംവിധായകന് ശ്രീനാഥ് രാജേന്ദ്രനാണ് ചിത്രം സംവിധാനം ചെയ്യുന്നത്. മലയാളത്തിന് പുറമെ തമിഴ്, തെലുങ്ക്, ഹിന്ദി, കന്നഡ ഭാഷകളിലുമായാണ് കുറുപ്പ് പ്രേക്ഷകരിലേക്കെത്തുക. 35 കോടി ബജറ്റിലെത്തുന്ന ചിത്രത്തില് ദുല്ഖര് കേരളത്തിലെ കുപ്രസിദ്ധ പിടികിട്ടാപ്പുള്ളി സുകുമാരക്കുറുപ്പിന്റെ വേഷമാണ് അവതരിപ്പിക്കുന്നത്. ഈ മാസം 12ന് തീയറ്ററുകളിലെത്തുന്ന ചിത്രത്തിന്റെ ട്രെയിലറിന് റിലീസായി മണിക്കൂറുകള്ക്കകം മികച്ച പ്രതികരണമാണ് ലഭിക്കുന്നത്. വാര്ത്തയിലൂടെയും മറ്റും മലയാളികള്ക്ക് സുപരിചിതമായ സുകുമാര കുറുപ്പിന്റെ ജീവിതകഥ എങ്ങനെയായിരിക്കും വെള്ളിത്തിരയില് എത്തുക എന്ന ആകാക്ഷയിലാണ് സിനിമാപ്രേമികള്. ദുല്ഖര് സല്മാന്റെ ഉടമസ്ഥതയിലുള്ള വേഫെയറര് ഫിലിംസും എം സ്റ്റാര് എന്റര്ടെയ്ന്മെന്റ്സും ചേര്ന്നാണ് നിര്മ്മാണം. 105 ദിവസങ്ങള് കൊണ്ടാണ് സിനിമാ ചിത്രിീകരണം പൂര്ത്തിയായത്.